**Dråby Vandværk A.M.B.A.**

**Bestyrelsens beretning ved generalforsamling den 30. marts 2021.**

**Kvalitet af vandet.**

Af de 2 vandprøver der er analyseret i løbet af 2020 har der været bemærkninger til den første prøve fra laboratoriets side. Ammonium og nitrit indholdet var over grænseværdien. Det skyldtes hovedsageligt vandgennemstrømningen i sandfilteret var for højt. Gennemstrømningen er nu droslet ned med 20%. Herefter har vandanalyserne overholdt de strenge krav der er fra myndighederne.

Sidste år havde vi problemer med sandfilteret som ikke blev skyllet ordentligt, og i den forbindelse skulle sandfilteret igen justeres ind og det tager lidt tid. Det var en defekt pumpe der var årsagen til fejlen i 2019, men nu bliver sandfilteret igen gennemskyllet ordentligt for hver 500 m3 råvand. Vi kan igen levere vand uden synlige turbiditeter og af en god kvalitet.

**Udpumpet og solgt vand i året 2020.**

Der blev i året 2020 udpumpet**24,288** m3 vand mod **23.924** m3 vand i året 2019.

Det målte forbrug hos forbrugerne udgør **23.701** m3, således at der er et ledningstab på **587** m3 svarende til **2,42** % i 2020 mod **3,48** % i 2019.

**Priser for vand**

Med hensyn til prisen for vand for året 2021 har bestyrelsen vedtaget at hæve den faste afgift så den i 2021 udgør 450 kr. pr. år pr ejendom, mens driftsbidraget pr. m3 er uændret 6,25 kr. Den afgift på ledningsført vand og grundvandssikring der skal indbetales til SKAT er uændret 6,37 pr m3. Alle de nævnte satser er med tillæg af moms.

**Anlægsinvestering.**

Vi hat 2020 haft en stor anlægsinvestering ved udskiftning af alle vandmålere. Terminen for dem var udløbet, så bestyrelsen vurderede at det på sigt var bedst at udskifte alle målerne på en gang. Det er en stor omkostning, men som vi ikke kan gøre meget ved, da det er et lovkrav. P.g.a. af nogle problemer med vores daværende vvs er alle målere endnu ikke udskiftet, men med vores nye vvs Hjelm & Henriksen forventer vi udskiftningen af vandmålere afsluttet inden udgangen af maj 2021.

**Uregelmæssigheder i driften.**

Der har i 2020 været 3-4 alarmer fra vandværket, og det er ikke nogle som har haft den store betydning for forsyningen. Der har været alarmer på udfældningstanken og en af forsyningspumperne er blevet udluftet et par gange. Der har været en utæthed ved stophanen på hovedledningen Dråbydalen 1. Vi havde en strømafbrydelse d. 18 marts som ramte hele Ebeltoft området. Den varede ca. 1 time.

**Andet.**

Vi har haft indledende møde via Syddjurs Kommune med vores lodsejer Svend Ravn ang. BNBO. (Borings Nære Beskyttelses Områder). Senere på året havde bestyrelsen et møde med Morten Hundahl, Syddjurs Kommune, hvor han orienterede om muligheder for at finde en løsning på BNBO. Vi håber på en afklaring i 2021. Der har været klaget over støjproblemer som skulle stamme fra vandværkets pumper. Vi lavede en kontrol kl. 0400, hvor vi stoppede alle pumper i 5 min. og kunne dermed afviser at vandværket som støjkilde Vi har nu godkendt de digitale kort og er tilkoblet en platform for LER via DjursVand. Vi har opdateret vores regulativ for vandværket til 2020 og lagt det på hjemmesiden.

Med disse ord indstiller bestyrelsen beretningen til debat og efterfølgende afstemning.